b"\n_START_ARTICLE_\nNAIA Expressway\n_START_SECTION_\nKasaysayan\n_START_PARAGRAPH_\nNatapos ang pagtatayo ng 1.6 kilometrong (0.99\xc2\xa0milyang) Unang Bahagi ng NAIA Expressway (Labasan ng NAIA Terminal 3 ng Metro Manila Skyway) noong 2009. Nagbigay ito ng rampang pasukan/palabas sa noo'y kabubukas na NAIA Terminal 3 at Resorts World Manila. Noong Enero 2, 2014, sinimulan ang pagtatayo ng Ikalawang Bahagi ng NAIA Expressway. Kabilang rito ang 7.15 kilometrong (4.44\xc2\xa0milyang) karugtong ng mabilisang daanan patungong Bulebar Macapagal sa Entertainment City, Para\xc3\xb1aque, sa pamamagitan ng Abenida Andrews, Electrical Road (kanluran ng Daang Domestiko) at Daang NAIA._NEWLINE_Noong Setyembre 22, 2016, sa ganap ng\xc2\xa012:01 ng hatinggabi (PST), ang ikalawang bahagi ng mabilisang daanan mula Bulebar Macapagal hanggang mga Terminal 1 at 2 ng NAIA ay binuksan na sa mga motorista at pasahero ng paliparan na nagmamadali sa mga lipad nila upang makaiwas ng mga traffic light sa bawat sangandaan sa kahabaan ng Daang NAIA. Ang pagbubukas ng nakaangat na mabilisang daanan ay pinangunahan ng Kalihim ng Kagawaran ng Pagawaing Bayan at Lansangan na si Mark Villar. Ayon sa Kalihim ng Kagawaran ng Transportasyon na si Arthur Tugade, sisimulan ang pangongolekta ng mga bayarin sa NAIAEx sa\xc2\xa0Oktubre 22, ganap nang\xc2\xa0isang buwan pagkaraan ng pagbubukas ng mabilisang daanan._NEWLINE_Noong Disyembre 21, 2016, sa ganap ng 6:00 ng umaga\xc2\xa0(PST), ang bahaging Entertainment City-NAIA Road-SLEX-Skyway ng mabilisang daanan (kasama na ang rampang pasukan na kumokonekta sa Terminal 3) ng mabilisang daanan ay binuksan na sa mga motorista dahil sa Christmas rush._NEWLINE_Noong Disyembre 28, 2016, ang mga rampang pasukan\xc2\xa0sa Manila\xe2\x80\x93Cavite Expressway o CAVITEx ay binuksan na sa mga motorista na manggagaling sa lalawigan of Kabite at Las Pi\xc3\xb1as para sa mas-madaling pagpasok sa mga Terminal 1, 2, at 3 at gayon din naman palabas ng paliparan._NEWLINE_Noong Hunyo 2, 2017, tuluyan nang binuksan ang kabuuang NAIAx sa publiko.\n_START_SECTION_\nPaglalarawan ng ruta\n_START_PARAGRAPH_\nMula sa Labasan ng Sales (labasan sa NAIA) ng Metro Manila Skyway, tutungo ang mabilisang daanan patimog-kanluran at dadaan sa kahabaan ng Daang Sales sa may Villamor Airbase at Newport City. Liliko naman ito pahilagang-kanluran sa Abenida Andrews patungo sa pasukan sa NAIA Terminal 3 at tutuloy sa kahabaan ng hilagang hangganan ng paliparan patungong Electrical Road malapit sa NAIA Terminal 4. Mula rito, liliko ito patimog at dadaan kalinya ng Daang Domestiko sa silangan patungo sa sangandaan ng Daang NAIA. Mula sa sangandaang ito, ang mabilisang daanan ay hahati sa dalawang sangay: ang isa ay dadaan papuntang mga Terminal 1 at 2 ng NAIA sa silangan, habang ang isa naman ay tutuloy pakanluran papuntang Entertainment City at Manila\xe2\x80\x93Cavite Expressway."